Likumprojekts

**Grozījumi Preču un pakalpojumu drošuma likumā**

Izdarīt Preču un pakalpojumu drošuma likumā (Latvijas Vēstnesis, 2004, 66. nr., 2005, 104. nr.; 2007, 203. nr.; 2011, 33. nr.; 2014, 66. nr.) šādus grozījumus:

1. Aizstāt 8. panta pirmajā daļā vārdus "(arī brīdinājumus)" ar vārdiem "(arī brīdinājumus un lietošanas noteikumus)".

2. Izteikt 11. panta otro daļu šādā redakcijā:

"(2) Tirgus uzraudzības padomes nolikumu apstiprina Ministru kabinets. Tirgus uzraudzības padomes personālsastāvu apstiprina ekonomikas ministrs, iekļaujot tajā pa vienam pārstāvim no Ekonomikas ministrijas, Veselības ministrijas, Labklājības ministrijas, Zemkopības ministrijas un Vides aizsardzības un reģionālās attīstības ministrijas, no attiecīgajām tirgus uzraudzības iestādēm, Valsts ieņēmumu dienesta, Pārtikas un veterinārā dienesta un Valsts policijas."

3. Papildināt likumu ar IV nodaļu šādā redakcijā:

"**IV nodaļa**

**Administratīvā atbildība preču un pakalpojumu drošuma jomā un kompetence sodu piemērošanā**

**17. pants.** (1) Par tādu preču vai pakalpojumu laišanu tirgū, piedāvāšanu vai pārdošanu, kuriem nav veikti šā likuma 8. pantā noteiktie pasākumi risku novērtēšanai vai novēršanai, uzliek naudas sodu fiziskajām personām līdz septiņdesmit naudas soda vienībām, bet juridiskajām personām – no sešām līdz četrsimt naudas soda vienībām.

(2) Par šā likuma 8.1 pantā noteikto speciālo prasību neievērošanu vai nepieciešamo pasākumu riska mazināšanai vai novēršanai neveikšanu, kā arī par preču aprites vai pakalpojumu piedāvāšanas kārtības neievērošanu uzliek naudas sodu fiziskajām personām līdz septiņdesmit naudas soda vienībām, bet juridiskajām personām – no sešām līdz četrsimt naudas soda vienībām.

(3) Par tādu gāzes balonu laišanu tirgū, piedāvāšanu vai pārdošanu, kuriem nav veikts tehniskais novērtējums, uzliek naudas sodu fiziskajām personām līdz septiņdesmit naudas soda vienībām, bet juridiskajām personām – no desmit līdz četrsimt naudas soda vienībām.

(4) Par tādu kosmētikas līdzekļu laišanu tirgū, piedāvāšanu vai pārdošanu, kuriem beidzies derīguma termiņš vai kuriem nav normatīvajos aktos noteiktajā kārtībā norādīts derīguma termiņš, uzliek naudas sodu fiziskajām personām līdz septiņdesmit naudas soda vienībām, bet juridiskajām personām – no desmit līdz simt četrdesmit naudas soda vienībām.

(5) Par normatīvajos aktos noteiktajām drošuma prasībām neatbilstošu preču vai pakalpojumu laišanu tirgū, piedāvāšanu vai pārdošanu uzliek naudas sodu fiziskajām personām no septiņām līdz simt četrdesmit naudas soda vienībām, bet juridiskajām personām – no piecdesmit sešām līdz divi tūkstoši astoņsimt naudas soda vienībām.

**18. pants.** (1) Administratīvo pārkāpumu procesu par šā likuma 17. panta pirmajā, otrajā, trešajā un piektajā daļā minētajiem pārkāpumiem veic Patērētāju tiesību aizsardzības centrs.

(2) Administratīvo pārkāpumu procesu par šā likuma 17. panta pirmajā, otrajā, ceturtajā un piektajā daļā minētajiem pārkāpumiem veic Veselības inspekcija."

4. Papildināt pārejas noteikumus ar 3. punktu šādā redakcijā:

"3. Šā likuma IV nodaļa stājas spēkā vienlaikus ar Administratīvo pārkāpumu procesa likumu."

Ministru prezidenta biedrs,

ekonomikas ministrs

Arvils Ašeradens